News Update: Cathie Wood เชียร์หุ้น Zoom ชี้ราคาจะพุ่ง 13 เท่าใน 4 ปี มั่นใจกระแส Work from Anywhere พนักงานเก่งไม่อยากเข้าออฟฟิศแล้ว - FINNOMENA
Cathie Wood ออกบทวิเคราะห์หุ้น Zoom ตั้งราคาเป้าหมาย $1,500 ภายในปี 2026 หรือ 13.6 เท่า จากราคาปัจจุบันเชื่อมั่นเทรนด์ทำงานที่ไหนก็ได้ หรือ Work from Anywhere (WFA) จะยังอยู่ แม้หมดยุคโควิดไปแล้วก็ตาม
10 มิ.ย. 2565

Cathie Wood ออกบทวิเคราะห์หุ้น Zoom ตั้งราคาเป้าหมาย $1,500 ภายในปี 2026 หรือ 13.6 เท่า จากราคาปัจจุบันเชื่อมั่นเทรนด์ทำงานที่ไหนก็ได้ หรือ Work from Anywhere (WFA) จะยังอยู่ แม้หมดยุคโควิดไปแล้วก็ตาม
ARK Invest ให้เหตุผลว่า พนักงานทักษะสูงที่สามารถ WFA ได้อย่างมีประสิทธิภาพไม่ต้องการกลับเข้าไปทำงานในออฟฟิศอีกต่อไปแล้ว และนี่คือสาเหตุสำคัญที่จะดันให้ราคาหุ้น Zoom พุ่งมากกว่า 10 เท่า ในช่วง 4 ปีต่อจากนี้
สอดคล้องกับ Slack ระบุว่า ปฏิกิริยาเชิงลบที่รุนแรงของพนักงานทักษะสูงต่อการเข้าออฟฟิศ และการขาดแคลนแรงงานฝีมือจะบังคับให้นายจ้างต้องออกรูปแบบการทำงานที่ยืดหยุ่นมากขึ้น
คาดการณ์ราคาหุ้น Zoom ภายในปี 2026 ของ Ark โดยราคาหุ้น Zoom ในปัจจุบันอยู่ที่ $110
✦ กรณีที่เป็นไปได้มากที่สุด (Base Case): $1,500 หรือ 13.6 เท่า จากราคาปัจจุบัน
✦ กรณีที่แย่ที่สุด (Bull Case): $2,000 หรือ 18.2 เท่า จากราคาปัจจุบัน
✦ กรณีที่ดีที่สุด (Bear Case): $700 หรือ 6.4 เท่า จากราคาปัจจุบัน
ไม่ใช่เรื่องน่าแปลกใจที่ Ark จะมีมุมมองบวกอย่างมากต่อหุ้น Zoom เพราะเป็นหุ้นที่มีสัดส่วนสูงสุดใน ARKK ที่ 9.5% ขณะที่กองทุน ARKW ยังถือครองหุ้น Zoom ในสัดส่วนสูงถึง 8.1%
สิ่งที่น่าสนใจคือ มุมมองที่สวนทางกันระหว่าง Cathie Wood และ Elon Musk เพราะ ซีอีโอของ Tesla เพิ่งบังคับให้พนักงานกลับเข้าออฟฟิศอย่างน้อย 40 ชั่วโมงต่อสัปดาห์โดยแทบไม่มีข้อยกเว้น
จำนวนพนักงานทักษะสูงที่ระบุตำแหน่งได้ในปีที่แล้วอยู่ที่ 489 ล้านคน และ 51% จากจำนวนนั้นทำงานแบบยืดหยุ่น โดย Ark คาดการณ์ว่า จำนวนจะเพิ่มขึ้นเป็น 832 ล้านคนในปี 2026 และสัดส่วนของคนที่ทำงานแบบยืดหยุ่นจะเพิ่มขึ้นเป็น 75%
การแพร่ระบาดทำให้แอปพลิเคชันที่เพิ่มประสิทธิภาพในการทำงานเติบโตอย่างที่ไม่เคยเป็นมาก่อน ซึ่ง Zoom คือหนึ่งในบริษัทที่ประสบความสำเร็จอย่างมาก โดยมูลค่าตลาดในเดือน ต.ค. 2020 ทะลุ 140,000 ล้านดอลลาร์ และแซงหน้า ExxonMobil
อย่างไรก็ตาม เมื่อปลายเดือนที่แล้ว Zoom รายงานผลประกอบการไตรมาสแรกหดตัวลงครึ่งหนึ่งหลังค่าใช้จ่ายในการดำเนินงานเพิ่มขึ้น 34% ขณะที่ราคาหุ้นติดลบแล้ว 40% ในปีนี้
หลังบทวิเคราะห์ของ Ark ออกมา หลายคนแสดงความเห็นว่า ทุกวันนี้ใช้แต่ Google Meet หรือ Microsoft Teams ในการประชุม ไม่ค่อยได้ใช้ Zoom และอยากรู้ถึงกลยุทธ์ระยะยาวว่าทำไม Ark ถึงเลือก Zoom
Brett Winton ผู้อำนวยการฝ่ายวิจัยของ Ark ออกมาทวีตข้อความอธิบายถึง 3 เหตุผลที่ Zoom ดีกว่าแอปอื่น
✱ เหตุผลแรกคือ คุณภาพ ✱
Zoom ให้ประสบการณ์ที่ดีกว่าทั้งในแง่คุณภาพของวิดีโอ เสียง และการเชื่อมต่อ ที่สำคัญ Zoom ยังทำได้ดีกว่ามากในกรณีการประชุมกับภายนอกองค์กร (Outbound Meeting) โดย Brett กล่าวว่า Google Meet และ Microsoft Teams แค่ดีพอ แต่ยังไง Zoom ก็ยังดีที่สุด
✱ เหตุผลที่สองคือ การทำงานร่วมกับแพลตฟอร์มอื่น ✱
Zoom สามารถทำงานร่วมกับแพลตฟอร์มหรือซอฟต์แวร์อื่นๆ ได้ดีกว่า เมื่อเปรียบเทียบกับ Google Meet และ Microsoft Teams ที่มักจะให้ผู้ใช้งานใช้แต่ผลิตภัณฑ์ใน Ecosystem ตัวเอง โดย Brett ย้ำว่า เทคโนโลยีที่ช่วยให้ลูกค้าชนะจะเป็นเทคโนโลยีที่ชนะในท้ายที่สุด
✱ เหตุผลสุดท้ายคือ แผนพัฒนา AI ✱
Zoom เตรียมเน้นพัฒนาระบบ AI ในชุดข้อมูล (Data Set) ของการประชุม แน่นอนว่าการประชุมระดับองค์กรถือเป็นชุดข้อมูลที่มีค่ามากที่สุดในโลก เพราะเป็นกระบวนการที่สำคัญที่สุดในการตัดสินใจ
อ้างอิง: 
https://ark-invest.com/articles/analyst-research/arks-zoom-model/ 
https://fortune.com/2022/06/09/cathie-wood-ark-invest-predicts-zoom-bull-run/?fbclid=IwAR2rBsWbdxqVM1u1tjxPsCPoSrxmtyqphmu1tKK998guWAQw28qpKOob0Ro 
https://twitter.com/wintonARK/status/1534934839475855368 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
ARK
Cathie Wood
News Update
Zoom
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA